Author: marek marek
Last saved by: ockovic
Company: marek

ÚRAD VLÁDY SLOVENSKEJ REPUBLIKY

Rokovací poriadok

Odbornej hodnotiacej komisie pre program Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2009 – 2011

Čl. 1
Úvodné ustanovenie

/1/	Tento rokovací poriadok upravuje spôsob rokovania Odbornej hodnotiacej komisie pre hodnotenie a výber žiadostí o poskytnutie dotácie a projektov pre program Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2009 – 2011 (ďalej len „komisia“) v súlade s Výnosom Úradu vlády Slovenskej republiky z 2. marca 2009 č. 1029/2009/KVÚV o poskytovaní dotácií v pôsobnosti Úradu vlády Slovenskej republiky (ďalej len „výnos“) a smernicou vedúceho Úradu vlády Slovenskej republiky č. 3/2009 zo dňa 18. marca 2009 o poskytovaní dotácií v pôsobnosti Úradu vlády Slovenskej republiky (ďalej len „smernica“).

Čl. 2
Zásady činnosti komisie

/1/	Komisia zasadá podľa potreby, spravidla raz ročne, V prípade nevyčerpania ročnej alokácie určenej pre program Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2009 – 2011 ( ďalej len „ akčný plán“),  zasadá komisia najneskôr do 31. 10. príslušného kalendárneho roka. Zasadanie komisie v mesiacoch november a december je výnimočne. Termín zasadnutia komisie určuje predseda komisie alebo tajomník komisie pozvánkou zaslanou elektronickou poštou najneskôr tri pracovné dni pred termínom zasadnutia komisie. 

/2/	Zasadnutia komisie sú neverejné.

/3/	Účasť člena komisie je na zasadnutiach komisie povinná. Ak sa člen komisie nemôže na zasadnutí komisie zúčastniť, je povinný včas svoju neúčasť oznámiť predsedovi komisie. 

/4/	Prítomnosť na zasadnutí komisie potvrdí člen komisie svojím podpisom na prezenčnej listine, ktorú pripraví tajomník komisie.

/5/	Zasadnutie komisie vedie predseda komisie. 

/6/	Hlasovacie právo má predseda komisie a členovia komisie prítomní na zasadnutí komisie. Prizvaní poradcovia nemajú hlasovacie právo. 

/7/	Každý člen komisie vrátane predsedu komisie má jeden hlas.

/8/	Komisia je uznášaniaschopná ak je na zasadnutí prítomná nadpolovičná väčšina jej členov. Na prijatie uznesenia je potrebná nadpolovičná väčšina hlasov prítomných členov. V prípade rovnosti hlasov rozhoduje hlas predsedu. V prípade jeho neprítomnosti je rozhodujúci hlas toho člena komisie, ktorý vedie zasadnutie.

/9/	Člen komisie, ktorý je v konflikte záujmov k prerokovávanému projektu alebo jeho predkladateľovi, je povinný o tejto skutočnosti informovať komisiu. Zároveň je vylúčený z hlasovania o takomto projekte. Ak sa zistí, že člen komisie o svojom vzťahu k projektu komisiu neinformoval, predseda komisie navrhne vedúcemu Úradu vlády Slovenskej republiky príslušného člena komisie odvolať z funkcie. Hodnotenie projektov bude opakované.

Čl. 3
Zasadnutia komisie

/1/	Tajomník komisie na zasadnutí komisie informuje členov komisie o počte prijatých žiadostí o dotáciu a projektov, o splnení formálnych náležitostí jednotlivých žiadostí o dotáciu a o ďalších všeobecných informáciách. 

/2/	Tajomník komisie na zasadnutí komisie predkladá len tie žiadosti o dotáciu a projekty, ktoré spĺňajú všetky náležitosti v zmysle výnosu. 

/3/	Projekty, uvedené v odseku 2, rozdelí predseda komisie jednotlivým členom komisie aj s hodnotiacimi hárkami. Vzor hodnotiaceho hárku tvorí prílohu č.1 tohto rokovacieho poriadku. Členovia komisie sa formou bodového hodnotenia v hodnotiacom hárku vyjadrujú k jednotlivým projektom, resp. navrhujú zmeny projektu (výška dotácie, štruktúra výdavkov, zmena termínu a pod. Každý projekt je hodnotený najmenej dvomi hodnotiteľmi, aby bola dodržaná objektivita hodnotiaceho procesu.

/4/	Člen komisie vyplní hodnotiaci hárok s bodovým hodnotením pre jednotlivé hodnotiace kritériá a posudok pre každý pridelený projekt a v prípade potreby navrhuje zmeny v žiadosti o dotáciu alebo projektu (výška dotácie, štruktúra výdavkov, rozšírenie cieľových skupín, počtu aktivít a pod.) Vyplnený hodnotiaci hárok zašle člen komisie elektronickou poštou tajomníkovi komisie v dohodnutom termíne.

/5/	Tajomník komisie na základe bodového hodnotenia projektov jednotlivými členmi komisie zostaví zoznam projektov zostupne podľa počtu pridelených bodov. 

/6/	V prípade, ak je rozdiel v bodovom hodnotení uskutočnenom dvoma hodnotiacimi členmi komisie väčší ako 40 bodov, alebo ak jeden z členov neodporučil realizáciu predloženého projektu, hodnotenie uvedeného projektu je osobitne prerokované na zasadnutí komisie s vyjadrením oboch hodnotiteľov.

/7/	Na základe predbežného bodového hodnotenia najmenej dvomi hodnotiteľmi prijme komisia na zasadnutí konečné rozhodnutie o projekte. Konečné poradie úspešných žiadostí o dotáciu bude zostavené na základe záverečného hlasovania komisie. Zoznam žiadostí o dotáciu slúži ako príloha k protokolu z rozhodnutia komisie v zmysle smernice. 

/8/	Tajomník komisie vyhotovuje písomný záznam zo zasadnutia komisie, ktorého súčasťou je prezenčná listina a iné schválené materiály. Záznam, schválený predsedom komisie zasiela tajomník elektronickou poštou jednotlivým členom komisie do desiatich pracovných dní od ukončenia zasadnutia komisie. Záznam je súčasťou administratívnej agendy Sekcie ľudských práv a menšín.

/9/	V zázname z rokovania komisie sú zoradené schválené projekty podľa záverečného hlasovania komisie a neschválené projekty. Ak komisia schváli určitý projekt so zmenou účelu, alebo rozpočtu, je povinný tajomník komisie túto zmenu uviesť v písomnom zázname z rokovania komisie aj so schváleným rozpočtom projektu podľa položiek. 

/10/	Pri neschválených projektoch sa uvedú v písomnom zázname dôvody neschválenia žiadosti.

/11/	Písomné rozhodnutie o odporúčaných žiadostiach pre pridelenie dotácie vyhotovuje tajomník komisie bezprostredne po skončení zasadnutia komisie a má formu protokolu (príloha č. 2). Protokol z rozhodnutia komisie podpisuje predseda komisie a gestor, ktorým je sekcia ľudských práv a menšín Úradu vlády Slovenskej republiky (ďalej len „gestor“).

/13/	Protokol z rozhodnutia komisie predkladá tajomník komisie vedúcemu Úradu vlády Slovenskej republiky na schválenie. Obsahom písomného protokolu z rozhodnutia komisie je: 

a)	názov a sídlo žiadateľa, meno a priezvisko štatutárneho orgánu,
b)	názov projektu, 
c)	celkové náklady na projekt, z toho:
1.	vlastné finančné prostriedky,
2.	prostriedky získané z iných zdrojov,
d)	výška požadovanej dotácie z grantového systému, v členení na bežné výdavky a kapitálové výdavky,
e)	účel dotácie,
f)	vyhodnotenie kritérií predloženej žiadosti,
g)	počet získaných bodov v rámci hodnotenia projektu,
h)	výška dotácie schválenej komisiou,
i)	ďalšie informácie. 

/14/	Ak gestor nesúhlasí s návrhom rozhodnutia komisie o žiadosti z dôvodu jeho nesúladu s výnosom alebo smernicou, uvedie nesúhlasné stanovisko do protokolu z rozhodnutia komisie a žiadateľovi nebude poskytnutá dotácia.

/15/	Komisia na základe písomnej žiadosti prijímateľa dotácie rozhoduje v priebehu realizácie projektu o:
a)	zmene výšky poskytnutej dotácie,
b)	zmene štruktúry výdavkov poskytnutej dotácie,
c)	zmene termínu použitia a vyúčtovania dotácie na základe písomného stanoviska gestora a ekonomického odboru,
d)	zmene iných podmienok použitia dotácie ako sú uvedené v písmenách a) až c) pri ktorých nedochádza k zmene v určenom spôsobe čerpania dotácie.

/16/	Predseda komisie môže rozhodnúť, že v určitých prípadoch môžu byť rozhodnutia komisie prijímané aj formou písomnej procedúry (per rollam). V takom prípade zasielajú členovia komisie tajomníkovi komisie svoje stanoviská k predloženým návrhom formou elektronickej pošty v stanovenom termíne. Predseda komisie zo zozbieraných stanovísk sformuluje rozhodnutie rady a tajomník vyhotoví záznam z procedúry, ktorého súčasťou sú aj stanoviská jednotlivých členov. Takto prijaté rozhodnutia sú rovnako záväzné pre ďalší proces realizácie projektov ako rozhodnutia prijaté na základe hlasovania na zasadnutiach komisie, ak ich odsúhlasila nadpolovičná väčšina všetkých členov komisie.

Čl. 4
Záverečné ustanovenia

/1/	Tento rokovací poriadok nadobúda účinnosť dňom jeho schválenia vedúcim Úradu vlády Slovenskej republiky na návrh gestora. 

/2/	Zmeny a doplnenia rokovacieho poriadku schvaľuje na návrh gestora vedúci Úradu vlády Slovenskej republiky.

Schválil:

V Bratislave dňa
			Igor Federič
vedúci Úradu vlády SR

Príloha č.1 k rokovaciemu poriadku

HODNOTIACE KRITÉRIUM | ROZPÄTIE HODNOTENIA
1. Vhodnosť, účelnosť a komplexnosť projektu | 0 – 35b
1.1 Zameranie projektu na ciele akčného plánu na roky 2009 - 2011 (kritérium zohľadňuje počet tém zadefinovaných pre program akčný plán, na ktoré sa projekt zameriava). | 0 – 15b
1.2 Prehľadnosť a zrozumiteľnosť vecného a časového harmonogramu. | 0 – 5b
1.3 Štruktúra a popis plánovaných aktivít projektu. | 0 – 5b
1.4 Jasnosť a zrozumiteľnosť cieľov, aktivít, výsledkov a výstupov projektu (Formy a metódy realizácie projektových aktivít, ktoré vedú k želaným cieľom a výstupom). | 0 – 5b
1.5 Realizácia viacerých rôznorodých aktivít s dôrazom na regionálne alebo lokálne pokrytie. | 0 - 5b
2. Cieľové skupiny a publicita | 0 – 21b
2.1 Zadefinovanie cieľovej skupiny/skupín. | 0 – 6b
2.2 Rozsah oslovenia širokej verejnosti a ostatných mimo zadefinovanej cieľovej skupiny. | 0 – 7b
2.3 Zapojenie cieľovej skupiny ako aktéra aktivít, nielen ich konzumenta. | 0 – 8b
3. Realizácia projektu a udržateľnosť | 0 – 24b
3.1 Súlad projektových aktivít s cieľmi a výsledkami projektu. | 0 – 6b
3.2 Definovanie merateľnosti výstupov projektových aktivít a plnenia projektových cieľov (zadefinovanie merateľných ukazovateľov hodnotenia výstupov napr. počet seminárov, počet oslovených respondentov, počet vydaných publikácií, počet zrealizovaných prieskumov, počet účastníkov na vzdelávacích aktivitách - v závislosti od projektovej aktivity). | 0 – 5b
3.3 Zabezpečenie nadväznosti navrhovaného projektu na aktivity realizované v danej oblasti v predchádzajúcom období. (multiplikačný efekt projektu vrátane rozsahu opakovania výsledkov projektu a šírenia výsledkov). | 0 – 7b
3.4 Použitie inovatívneho prístupu, kreatívnosti alebo osvedčených postupov. | 0 – 6b
4. Rozpočet a efektívnosť | 0 – 20b
4.1 Vyrovnanosť rozpočtu projektu v závislosti od plánovaných aktivít (špecifikácia položiek rozpočtu tak, aby mohli byť považované za oprávnené a podrobný komentár). | 0 – 7b
4.2 Nevyhnutnosť a reálnosť výdavkov na realizáciu projektu. | 0 – 8b
4.3 Úroveň spracovania dokumentácie projektu a komplexnosť informácií potrebných pre posúdenie obsahu projektu.(dostatočne prehľadná štruktúra projektu, priloženej dokumentácie). | 0 – 5b
POČET ZÍSKANÝCH BODOV CELKOM | 100

Príloha č.2 k rokovaciemu poriadku

Úrad vlády Slovenskej republiky

Gestor komisie: Sekcia ľudských práv a menšín
Protokol z rozhodnutia Odbornej hodnotiacej komisie pre hodnotenie a výber žiadostí o poskytnutie dotácie a projektov pre program Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2009 – 2011
Žiadateľ (meno a priezvisko alebo názov a sídlo)
Názov projektu:
Celkové náklady na projekt:
Vlastné finančné prostriedky: | Prostriedky získané z iných zdrojov:

Výška požadovanej dotácie z dotačného  systému ( bežné, kapitálové výdavky ):

Z toho: BV          
             KV

Hodnotiacou komisiou pre podporu a rozvoj športu odporúčaná dotácia:

Z toho : BV  
              KV

Účel dotácie:
Vyhodnotenie kritérií predloženej žiadosti:
Počet dosiahnutých bodov:
Poznámka:

V Bratislave, dňa 
Predseda hodnotiacej komisie 

Podpis:..............................

V Bratislave, dňa 
Gestor:

súhlasím                    nesúhlasím

Podpis.............................